Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 177/13/3301	Bánovce nad Bebravou, 5.6.2014
EEČ : 2-23-25-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 29.3.2013 v čase okolo 22.15 hod. v Bánovciach nad Bebravou na parkovisku pri objekte Preglejka pri ceste I/50,Trenčianska cesta po predchádzajúcej hádke s XXXXX nastúpil do svojho vozidla zn. XXXXX, EČV XXXXX, naštartoval ho a pohol sa dopredu proti nej stojacej asi 0,5 m pred vozidlom, ktorá vyliezla na prednú kapotu, chytila sa stieračov vozidla, s ktorým prešiel z parkoviska na hlavnú cestu I/50 Trenčianska cesta smerom na Prievidzu, po ktorej s vozidlom prešiel úsek o dĺžke približne 38,2 metra, kde keď videla, že vozidlo nezastavuje, prekotúľala sa na bok a cez pravú stranu vozidla spadla na vozovku, pričom následkom pádu utrpela ťažké zranenie, a to zmliaždenie hlavy v oblasti záhlavia s odreninami, zmliaždenie chrbta s odreninami a zlomeninu vonkajšieho členka ľavej nohy bez posunu úlomkov s dobou liečby od 29.3.2013 najmenej do 21.7.2013, následne obvinený s vozidlom prešiel na ul. Radlinského, kde sa otočil a vrátil k menovanej poškodenej, čím porušil ustanovenia § 4 ods. 1 písm. c), písm. e) zákona č.8/2009 Z. z. o cestnej premávke a o zmene a doplnení niektorých zákonov v znení neskorších predpisov,  

lebo je trestné stíhanie neprípustné podla § 9 odsek 1 písmeno f

Odôvodnenie:
Vyšetrovateľ Odboru kriminálnej polície Okresného riaditeľstva PZ XXXXX uznesením pod ČVS:XXXXX zo dňa 7.5.2013 podľa § 199 ods. 1 Trestného poriadku začal trestné stíhanie pre zločin ublíženia na zdraví podľa § 155 ods. 1 Trestného zákona na skutkovom základe uvedenom v predmetnom uznesení.
 
Uznesením vyšetrovateľa Odboru kriminálnej polície Okresného riaditeľstva PZ XXXXX uznesením pod ČVS:XXXXX zo dňa 7.5.2013 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin ublíženia na zdraví podľa § 157 ods. 1, ods. 2 písm. a) Trestného zákona s poukazom k § 138 písm. h) Trestného zákona na skutkovom základe uvedenom v predmetnom uznesení. 

Podľa § 215 ods. 1 písm. d) Trestného poriadku prokurátor zastaví trestné stíhanie, ak je neprípustné podľa § 9. 
  
V zmysle § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať, a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť. 
  
V zmysle § 211 ods. 1 Trestného poriadku trestné stíhanie pre prečin ublíženia na zdraví podľa § 157 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ak inak vykazuje znaky skutkovej podstaty tohto trestného činu možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

Podľa § 127 ods. 4 Trestného zákona sa blízkou osobou na účely tohto zákona rozumie príbuzný v priamom pokolení, osvojiteľ, osvojenec, súrodenec a manžel; iné osoby v rodinnom alebo obdobnom pomere sa pokladajú za navzájom blízke osoby len vtedy, ak by ujmu, ktorú utrpela jedna z nich, druhá právom pociťovala ako ujmu vlastnú. 
  
            Podľa § 130 ods. 2 Trestného poriadku je svedok oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomstvo alebo tajomstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou. 

            V priebehu konania v rámci svojej výpovede zo dňa 25.3.2014 poškodená XXXXX uviedla, že s obvineným XXXXX v období, ktoré predchádzalo skutku, asi od mesiaca jún 2012 žila v spoločnej domácnosti v obci XXXXX i s jej maloletým synom pochádzajúcim z jej manželstva. Menovaného obvineného považuje ho za osobu blízku a v prípade jeho odsúdenia by jeho ujmu považovala za ujmu vlastnú. I v súčasnosti je s ním v kontakte, po jeho návrate z výkonu trestu odňatia slobody v inej trestnej veci plánujú spoločnú budúcnosť. Jej manželstvo bolo rozvedené dňa XXXXX, pričom s bývalým manželom fakticky už dva roky pred rozvodom nežila. Pretože je presvedčená, že skutok sa stal v prevažnej miere jej zavinením, nedala súhlas na trestné stíhanie. 

Vychádzajúc z vyššie uvedených skutočností je možné bez akýchkoľvek pochybností uzavrieť, že XXXXX je vo vzťahu k obvinenému XXXXX osobou, ktorá s poukazom k § 130 ods. 2 Trestného poriadku má v konaní oprávnenie odoprieť vypovedať. Z uvedeného zároveň vyplýva, že s poukazom k § 211 ods. 1 Trestného poriadku ide v jej prípade i o subjekt, súhlasom ktorého je podmienené trestné stíhanie. Bez existencie jej súhlasu nie je možné v trestnom stíhaní pokračovať a toto musí byť zastavené. 
    
            Nakoľko súhlas poškodenej XXXXX v konaní nebol udelený, trestné stíhanie je neprípustné a nemožno v ňom pokračovať. Z uvedeného dôvodu muselo byť rozhodnuté o jeho zastavení.

Vzhľadom k uvedeným skutočnostiam prokurátor rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor